  Виталий Пронин Вавож ёросысь Гурезь-Пудга музее ӵем вуыло пиналъёс.14-тӥ январе элькунмы пусйиз удмурт югдытӥсьлэсь, тодосчилэсь Кузебай Гердлэсь вордскем нуналзэ.Кузебай Герд нимо элькун гимназиын вазь ӵукнаысен шӧдӥськиз нуналлэн аспӧртэмлыкез. Борддоръёс кузя ошылэмын К. Гердлэн кылбуръёсыз, усьтӥськиз  солы  сӥзем ужрадъёсысь туспуктэмъёсын адӟытон.- Ньылетӥ арзэ радъям ни флешмоб, - вераз гимназилэн кивалтӥсезлэн воштӥсез Ольга Ведрова. - Котькуд ар, 14-тӥ январе, коридоре поттӥськом К. Гердлэсь бюстсэ, со вӧзын вазь ӵукнаысен нылпиос лыдӟо кылбуръёс. Флешмобе туэ нырысьсэ кысконо кариським нылпи садэ ветлӥсь пиналъёсты но. Малпанмы быдэсмиз! Нылъёслы-пиослы асьсэлы но туж кельшиз, анай-атайёссы но тау каризы - кылбуръёсты ӵошен, пе, дышетӥм.Кузебай Гердлэн кылбуръёсыз уг чусомыло Вавож ёросысь Гурезь-Пудгалан но. Татын котьку тодазы возё тодмо аспал адямизэс. Уно ужрадъёс ортчыло школаын, К. Гердлэн музеяз. 14-тӥ январе музее пырись-потӥсез уката трос вал. Музейлэн кивалтӥсез Лариса Зайцева верамъя, экскурсие 6 группа вуылӥз, со - районысьтызы школаосын дышетскисьёс. Но лыктӥсьёс луизы на ӵуказеяз но, ӵуказе улысаяз но...- Арлы быдэ ог 60 пала  экскурсиос ортчытъяськом, - вераз Лариса Леонидовна. - Вуылӥсьёс пӧлын вань кунгожсьӧръёс но. Кылсярысь, кылем арын дорамы кожылӥз Белоруссиысь семья - музеймылы, Кузебай Гердлы туж синмаськемзэс веразы.Гурезь-Пудгалась нылпиос табере дасясько Герд лыдӟонъёслы - элькунамы радъяськисеныз ӵош соос асьсэлэсь пичи лыдӟонъёссэс арлы быдэ ортчытъяло. Туэ соосты «Выльысь кизё на юосме» нимазы, чаклазы февраль толэзьлы.Дышем сямъя ик 14-тӥ январе К. Гердлэсь вордскем нуналзэ пусйыны калык люкаськылӥз Ижысь синпелетэз доры но, соос пќлын  вал «Удмурт Кенеш» огазеяськонлэн ёзчиосыз, К. Герд нимо гимназиысь нылпиос, огшоры адямиос. Татын нош ик дано удмурт пимылэн кылбуръёсыз чузъяськизы, сюсьтылъёс ӝуазы.Элина Васильева  